b"\n_START_ARTICLE_\nMilena Mileva Bla\xc5\xbei\xc4\x87\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo in gimnazijo je kon\xc4\x8dala v Novem Travniku (BiH). Od leta 1975 \xc5\xbeivi in dela v Ljubljani. Leta 1985 je diplomirala na Oddelku za primerjalno knji\xc5\xbeevnost in literarno teorijo na Filozofski fakulteti v Ljubljani, leta 1997 pridobila naziv magistra slovenske knji\xc5\xbeevnosti na Oddelku za slovanske jezike in knji\xc5\xbeevnosti in leta 2001 uspe\xc5\xa1no zagovarjala doktorsko disertacijo z naslovom Vloga in pomen ustvarjalnega pisanja pri pouku knji\xc5\xbeevnosti v osnovni \xc5\xa1oli. Zaposlena je na Pedago\xc5\xa1ki fakulteti Univerze v Ljubljani, od leta 1991 kot asistentka, od leta 2002 kot docentka in od leta 2008 kot izredna profesorica in od leta 2013 kot redna profesorica za didaktiko knji\xc5\xbeevnosti (prva habilitacija), druga habilitacija je od leta 2007 docentka in od 2013 izredna profesorica za slovensko knji\xc5\xbeevnost na Oddelku za razredni pouk (katedra za sloven\xc5\xa1\xc4\x8dino), predava pa tudi na Oddelku za pred\xc5\xa1olsko vzgojo. Njeno podro\xc4\x8dje znanstvenega raziskovanja zajema \xc5\xa1e mladinsko knji\xc5\xbeevnost, ve\xc4\x8dkulturno mladinsko knji\xc5\xbeevnost in teorijo mladinske knji\xc5\xbeevnosti._NEWLINE_Leta 1992 je izdala knjigo Kreativno pisanje: priporo\xc4\x8dnik vesele znanosti od besede do besedila, nato so v letih 1995, 1996 in 1997 iz\xc5\xa1li trije delovni zvezki z istim naslovom. Vodila je \xc5\xa1tevilne pedago\xc5\xa1ke seminarje za u\xc4\x8ditelje sloven\xc5\xa1\xc4\x8dine, mentorje literarnih kro\xc5\xbekov in knji\xc5\xbeni\xc4\x8darje v Sloveniji, Italiji in Avstriji. Bila je sourednica pesni\xc5\xa1ke antologije Peti letni \xc4\x8das: 100 naj pesmi za mlade (2001) in soavtorica dvakrat nagrajenih beril za osnovne \xc5\xa1ole Svet iz besed 7 (Bolonjski knji\xc5\xbeni sejem (2003): 2. nagrada in Frankfurtski knji\xc5\xbeni sejem. 2003: 1. nagrada). Med letoma 2001 in 2004 je bila nosilka projekta Ciljnega raziskovalnega programa (CRP) Razvoj bralnih zmo\xc5\xbenosti z bralno zna\xc4\x8dko. Sodeluje v dveh projektih EU s podro\xc4\x8dja mladinske knji\xc5\xbeevnosti in IKT (informacijsko-komunikacijske tehnologije) in je \xc4\x8dlanica dveh znanstvenih zdru\xc5\xbeenj: Nordic Network for Children's literature  in IRSCL (International Research Socitey for Children's Literature)  Med letoma 2006 in 2008 je bila tajnica Slavisti\xc4\x8dnega dru\xc5\xa1tva Slovenije. Od leta 2006 je svetnica v Mestnem svetu Mestne ob\xc4\x8dine Ljubljana na Listi Zorana Jankovi\xc4\x87a. Od leta 2007 je mentorica Wikiprojekta Slovenska mladinska knji\xc5\xbeevnost, ki ga pripravljajo \xc5\xa1tudentje ljubljanske Pedago\xc5\xa1ke fakultete. Od 30. junija 2008 - 31. januarja.+ 2013 tudi predsednica Sveta Mestne knji\xc5\xbenice Ljubljana in od 2009-2014 predsednica Sveta Lutkovnega gledali\xc5\xa1\xc4\x8da Ljubljana._NEWLINE_Na dr\xc5\xbeavnozborskih volitvah leta 2011 je kandidirala na listi Pozitivne Slovenije, 02. 04. 2013 je zavrnila poslanski mandat v DZ in 04. 10. 2013 izstopila iz Pozitivne Slovenije.\n_START_SECTION_\nPriznanje\n_START_PARAGRAPH_\n2012 Trubarjevo priznanje za ohranjanje kulturne pisne dedi\xc5\xa1\xc4\x8dine\n_START_SECTION_\nDru\xc5\xbeina\n_START_PARAGRAPH_\nMilena Mileva Bla\xc5\xbei\xc4\x87 je \xc5\xbeena kantavtorja Janija Kova\xc4\x8di\xc4\x8da."